তাই এদেশের সাড়ে পাঁচ লক্ষ এমপিওভুক্ত, এক লক্ষ এমপিও বিহীন বেসরকারি শিক্ষকদের বিশ্বাস, তিনি অচিরেই বেসরকারি মাধ্যমিক বিদ্যালয়, কলেজ ও মাদরাসা সমুহকে জাতীয়করণের ঘোষণা দিয়ে ইতিহাসের পাতায় চিরস্মরণীয় হয়ে থাকবেন। সাবেক শিক্ষা সচিব মো. নজরুল ইসলাম খান বিগত ৩০ নভেম্বর ২০১৫ ইং সোমবার মাননীয় প্রধানমন্ত্রীর সঙ্গে বিদায়ী সাক্ষাৎ করতে গেলে বেসরকারি স্কুল, কলেজ ও মাদ্রাসা জাতীয়করণে সরকারের ব্যয়ের হিসাব জানতে চেয়েছিলেন। মাননীয় প্রধানমন্ত্রী সরকারি সুযোগ-সুবিধার বাইরে মোট কতটি শিক্ষা প্রতিষ্ঠান রয়েছে, সব স্কুল-কলেজ-মাদ্রাসা জাতীয়করণে সরকারের অতিরিক্ত কত খরচ হতে পারে তাও জানতে চেয়েছিলেন । প্রধানমন্ত্রীর প্রশ্নের জবাবে সাবেক শিক্ষা সচিব মো. নজরুল ইসলাম খান জানিয়েছিলেন, সারাদেশে প্রায় ৩০ হাজারের মতো শিক্ষা প্রতিষ্ঠান জাতীয়করণের বাইরে রয়েছে। এগুলো জাতীয়করণ করতে সরকারের প্রায় ১ হাজার কোটি টাকা খরচ হবে। সাবেক শিক্ষা সচিব মো. নজরুল ইসলাম খান কর্তৃক প্রদত্ত জাতীয়করণে সরকারের আর্থিক সংশ্লেষের হিসাব শুনে বঙ্গবন্ধু কন্যা বলেছিলেন, ঠিক আছে, জাতীয়করণের লক্ষ্যে কাজ শুরু করতে হবে। শিক্ষক ও শিক্ষার মানোন্নয়নে কষ্ট করে হলেও এ টাকা খরচ করতে হবে।